Egpaar van padwoede beskuldig | Maroela Media
Egpaar van padwoede beskuldig
Skermgreep uit die video wat Thobekile Mbhele op Twitter gedeel het
'n Man en 'n vrou moet binnekort weer in die Bloemfontein-landdroshof in die Vrystaat verskyn ná hulle van padwoede beskuldig is.
Thando Mbambo, woordvoerder van die polisie, het gesê die twee verdagtes, onderskeidelik 48 en 36 jaar oud, is in hegtenis geneem op aanklag van aanranding. Dit volg ná 'n 19-jarige mediese student aan die Universiteit van die Vrystaat glo Sondag glo tydens 'n padwoedeaanval aangerand is.
Thobekile Mbhele het besonderhede van die voorval op haar Twitter-blad bekend gemaak. Sy was omstreeks 11:30 op pad om haar broer by 'n kerk in Heuwelsig te gaan oplaai toe die voorval in Genl. Dan Pienaarrylaan in Westdene plaasgevind het.
"Ek het by 'n rooi verkeerslig stilgehou en gewag vir die lig om te verander. Die volgende oomblik het 'n rooi motor agter my stilgehou. 'n Man het uitgeklim en na my venster toe gekom. My venster was afgerol, maar ek het nie iets gedoen nie, so ek het nie gedink iets is verkeerd nie. Hy het dadelik na my toe gekom en my begin wurg en my begin slaan," het Mbhele gesê.
"Ek het nie geweet hoe om te reageer nie, maar toe hy my laat gaan en begin wegstap, het ek dit goedgedink om 'n video te neem. Toe die vrou egter sien dat ek 'n video neem, het sy na my toe gekom, op my geskree en probeer om my te dwing om weg te ry deur aan my motorsleutel te karring. Haar man het toe teruggekom en my weer geslaan."
Mbhele sê 'n ander vrou wou die egpaar keer. "Ek kon sien dat sy bang was. Hierdie mense is so groot. Hulle het op die ander vrou geskree, maar daardie vrou het nie weggegaan totdat ek veilig was nie."
Toe die egpaar sien dat Mbhele nie gaan wegry nie, het hulle self weggery.
"Daar was nie enige ongeluk nie. Ek het nie hulle motor gestamp nie. Ek weet glad nie waarom hulle só reageer het nie."
Mbhele het 'n besering aan haar kakebeen opgedoen en het kneusplekke aan haar nek. Die egpaar het glo Afrikaans gepraat en sy kon dus nie verstaan hoekom hulle kwaad was nie.
Sy het 'n saak by Parkweg-polisiestasie aanhangig gemaak.
Mbambo het gesê die egpaar is op waarskuwing vrygelaat en hulle moet op 8 Oktober 2019 weer in die hof verskyn.
Egpaar van SA sterf tydens eilandvakansie
Absoluut onaanvaarbaar! Tyd dat bullies gebere word!!
Ag nee man sies! Leef en laat leef!
Nee sy weet nie waaroor dit gaan nie, want kyk maar hoe ry almal vandag. Ken nie padreëls nie, verontagsaam meeste verkeersreëls. Dit gee nogsteeds niemand die reg om sommer net iemand anders te verwurg nie. Die ander dag ry n vrou net so reg voor my in, sy het nie eens gestop by stopstraat nie. By die verkeerslig kom staan sy agter my, ek was baie lus om vir haar te vra of sy nie stop by stopstrate nie. Maar nou ja, ek sou dan lyk soos die een wat simpel is. Ag, en nie te praat van die… Lees meer »
Ek is so hartseer dat so iets gebeur het – daar is defnitief iets groot fout met die mense wat ander aanrand sonder rede ….dwelms ….